b'\n_START_ARTICLE_\nLiburni\n_START_PARAGRAPH_\nLiburni so bili anti\xc4\x8dno indoevropsko ljudstvo na obmo\xc4\x8dju  dana\xc5\xa1njega hrva\xc5\xa1kega Jadrana. V prvi polovici 1. tiso\xc5\xa1letja pr. n. \xc5\xa1t. so \xc5\xbeiveli na obmo\xc4\x8dju med polotokom Istra in otokom Krf. Pozneje so bili morda potisnjeni do reke Krke (anti\xc4\x8dno Titus). Liburnijski jezik je bil domnevno soroden venet\xc5\xa1\xc4\x8dini._NEWLINE_Najpomembnej\xc5\xa1i del njihovega ozemlja je bilo predvsem obalno obmo\xc4\x8dje okoli dana\xc5\xa1njega Zadra, med rekama Zrmanjo in Krko, manj\xc5\xa1e naselbine pa so bile odkrite tudi severneje proti Istri. Po 4. stoletju pr. n. \xc5\xa1t. so naseljevali tudi kvarnerske otoke Krk, Rab, Cres, Lo\xc5\xa1inj in Pag._NEWLINE_Ukvarjali so se s kmetijstvom, \xc5\xbeivinorejo, trgovsko-ribi\xc5\xa1ko plovbo in piratstvom. Z Rimom so bili prete\xc5\xbeno v nasprotstvu: \xc5\xbee leta 302. pr. n. \xc5\xa1t. spor zaradi piratstva, 229. so sodelovali v prvi ilirski vojni na strani Ilirov, 129. jih je ukrotil Sempronius Tuditanus, 78. pa prokonzul Cosconius. Sredi 1. stoletja pr. n. \xc5\xa1t. in kasneje so se verjetno pod pritiskom ilirskih ljudstev umaknili z ju\xc5\xbenega dela svojega obmo\xc4\x8dja proti severu.  Bili so v neprestanih sporih in trenjih z Dalmati in Japodi, ki so hoteli dose\xc4\x8di Kvarner, pri \xc4\x8demer jim leta 50 prisko\xc4\x8dil na pomo\xc4\x8d celo Cezar. Prizadela jih je tudi druga dr\xc5\xbeavljanska vojna - boj za Cirictae (Krk) leta 49. Ko so se uprli pla\xc4\x8devanju tributa, so jih Rimljani leta 35 pr. n. \xc5\xa1t. dokon\xc4\x8dno vklju\xc4\x8dili v imperij.'